《拟咏贫士七首》
元代·方回

陶渔起畎亩，在野贤无遗。
世岂有贫士，贫民且无之。
鳏寡不敢侮，俊乂斯可知。
末季尚贪欲，高位多穷奇。
有如元恺者，岂不寒与饥。
寒饥士之常，苍生良足悲。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。